El camp de futbol de Los Silos acull el I Torneig Doroteo de la Plaza Baeza
2025-07-24

El pròxim 27 de desembre serà un dia molt especial per al Burjassot CF i per a la seua afició. El club degà de la Comunitat Valenciana celebrarà el I Torneig Doroteo de la Plaza Baeza, en la modalitat de pre-benjamins. Un torneig que començarà a les 9 del matí en el camp de futbol de Los Silos.

Conegut per tots com “Teo, el abuelo de los caramelos”, Doroteo ha sigut durant moltes dècades, tal com han assenyalat des del Burjassot CF, “fidel seguidor del Degà i ens honrava habitualment amb la seua presència tant en entrenaments com en els partits dels més xicotets, regalant-los a tots ells sempre caramels perquè li encantava veure’ls feliços i contents”.

L’actual mànager esportiu del Burjassot CF i encarregat de la direcció de tornejos i esdeveniments, Fernando García, “ha preparat aquest memorial perquè ” el abuelo de los caramelos ” tinga el seu més que merescut homenatge en forma del torneig que porta el seu nom”, segons les mateixes fonts, “el memorial “D. Doroteo de la Plaza Baeza” pretén arribar a consolidar-se com un torneig on tant els xiquets com els seus pares i familiars s’ho passen bé i gaudisquen d’un matí esportiu i lúdic com li haguera agradat al propi Teo”.

A més dels amfitrions, el Burjassot CF, el torneig comptarà també amb la participació de Los Silos CF, Llevant UD, CD Acer, Torre Alce CF, UE Sedaví, UD Paterna i el Col·legi Salgui.